bastion
Store norske leksikon,Samfunn,Forsvar og sikkerhet,Norges forsvar,Norske festninger og militæranlegg
Bastion er fremspringende deler av eldre befestningsverk. En festning med bastioner kalles bastionfestning.
Festningens hovedforsvarsverk eller enceinte (ringmur) består av rette linjer, kurtiner, med bastioner i brytningspunktene. En bastion består normalt av fire sider, hvorav to løper sammen i en spiss i frontretningen, kalt faser. To andre sider, kalt flanker, står loddrett på kurtinen. Hvis en av flankene mangler, kalles befestningsverket en halvbastion.Forterrenget beskytes fra fasene og kurtinen. En eventuell vollgrav, som omgir festningen, beskytes fra flankene. Forsvarere på flankene kan bestryke kurtinene og nabobastionenes faser, og fra kurtinen kan flankene bestrykes. Bastionenes form sikrer festningens nærforsvar.Kjente norske festninger med bastioner er Akershus festning, Fredrikstad festning og Vardøhus festning. Les mer i Store norske leksikon befestning Norsk forsvarshistorie